Dale skitter vir die Blitz in Durban | Netwerk24
Die Heat se eerste twee wedstryde kon weens slegte weer nie plaasvind nie, maar die Durbanse skare is Sondag tot ’n naelbytstryd getrakteer.
Wihan Lubbe in sy spogbeurt. Foto: Gallo Images
Hul span kon egter net-net nie oor die wenstreep kom nie en die Blitz het met 10 lopies gewen.
Dít danksy skitterende boulwerk deur die veteraan Dale Steyn (2/23 in vier boulbeurte).
Die Heat was goed op koers na die teiken van 175, met die nr. 3-kolwer Wihan Lubbe wat met ’n beurt van 83 (42 balle, 7x4, 5x) uitgeblink het.
Steyn het hom egter in die 15de boulbeurt uitgekry. Dié sneller het ook van die gevaarlike Engelsman Alex Hales ontslae geraak.
Dale Steyn vier die paaltjie van die Engelsman Alex Hales. Foto: Gallo Images
Wahab Riaz (1/24 in vier bbe.) en Sisanda Magala (1/30 in vier bbe.) het daarna die skroewe in die doodsnikbeurte aangedraai en die Heat het op 164/7 geëindig.
In die Blitz se beurt het Marques Ackerman (43 van 34 balle) en Asif Ali (43 van 26 balle) die Kapenaars gehelp om by hul totaal van 174/6 uit te kom. – Sportredaksie
Meer oor: Dale Steyn | Mzansi-Superliga | Cape Town Blitz | Durban Heat